รีบซื้อบ้านปีนี้ปีหน้าเจอหนักขึ้นราคาแน่9%
ธนาคารแนะอย่าลังเลซื้อบ้าน เหตุปีหน้าราคาบ้านขึ้นยกแผง 6-9%
10 ส.ค. 2554

ธนาคารแนะอย่าลังเลซื้อบ้าน เหตุปีหน้าราคาบ้านขึ้นยกแผง 6-9% 
นางพิกุล ศรีมหันต์ ผู้ช่วยผู้จัดการใหญ่ ธนาคารไทยพาณิชย์ กล่าวว่า เงินเฟ้อที่ปรับตัวสูงขึ้นส่งผลให้ราคาสินค้าที่ใช้ในการก่อสร้างที่อยู่อาศัยและค่าจ้างปรับตัว ปีหน้าจึงจะเห็นราคาบ้านที่อยู่อาศัยในระบบปรับเพิ่มขึ้นทั้งตลาด ฉะนั้นใครที่มองหาที่อยู่อาศัยไว้ควรรีบซื้อตั้งแต่ปีนี้ โดยเฉพาะคอนโดมิเนียมที่ยังไม่ปิดโครงการ จะเป็นราคาเก่าที่ยังไม่ปรับขึ้น 
อย่างไรก็ตาม หากราคาที่อยู่อาศัยปรับตัวเพิ่มขึ้น ธนาคารก็ต้องพิจารณารายได้ของผู้กู้ด้วยว่าเพิ่มขึ้นตามหรือไม่ แต่คงไม่ถึงขั้นเข้มงวดการปล่อยสินเชื่อ
ทั้งนี้ ราคาบ้านโดยเฉลี่ยในปีที่แล้วอยู่ที่หลังละ 2.5 ล้านบาท ปีนี้ปรับเพิ่มเป็น 2.7 ล้านบาท 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ปีหน้าราคาบ้านน่าจะปรับขึ้นประมาณ 6-9% เนื่องจากต้นทุนการก่อสร้างและต้นทุนค่าจ้างที่คิดรวมการปรับขึ้น 300 บาท ตามนโยบายใหม่ของรัฐบาลแล้ว จะทำให้ต้นทุนก่อสร้างบ้านต่อหลังเพิ่มขึ้น 11-15% ปีนี้จึงเหมาะที่จะซื้อบ้านก่อนราคาจะปรับขึ้น
“ซื้อบ้านตอนนี้ดีกว่าซื้อปีหน้า เพราะดอกเบี้ยนโยบายจะขึ้นเป็น 4% ขณะที่ปีหน้าจะเห็นดอกเบี้ยนโยบาย 4.5% ลูกค้าจะเจอทั้งเรื่องราคาบ้านที่แพงขึ้น และดอกเบี้ยที่เพิ่มขึ้น” นายชาติชาย กล่าว
นายชาติชาย กล่าวว่า ธนาคารได้ปรับลดรายได้ผู้กู้บ้านเหลือ 1 หมื่นบาท จะกู้บ้านได้ไม่เกิน 5 แสนบาท จากเดิมผู้ที่มีรายได้ 1.5 หมื่นบาท จะกู้บ้านได้ 7.5 แสนบาท หากราคาบ้านปรับขึ้นก็กู้บ้านได้ยากขึ้น